[{"text_idx": "#000000", "text": "blogs in auxilinguas colectata per robot"}, {"text_idx": "#000001", "text": "Vortludo furoras ankau\u0306 en Esperanto"}, {"text_idx": "#000002", "text": "La anglalingva vortludo Wordle ekfuroris en la reto en decembro 2021 kaj j\u0302us estis ac\u0302etita de New York Times. Rapide aperis kopioj en aliaj lingvoj \u2013 en Esperanto almenau\u0306 du. Ni parolis kun la kreinto de unu el tiuj."}, {"text_idx": "#000004", "text": "La reta, anglalingva vortludo Wordle estis publikigita de la usona programisto Josh Wardle en oktobro 2021, kaj vaste popularig\u0302is ekde decembro, kiam estis aldonita la eblo diskonigi la rezulton rete. Nun milionoj da homoj ludas g\u0302in c\u0302iutage, kaj afis\u0302oj pri rezultoj videblas c\u0302ie en sociaj retejoj."}, {"text_idx": "#000005", "text": "La c\u0302efa allogaj\u0302o de la ludo estas, ke c\u0302iuj uzantoj ricevas la saman puzlon en la sama tago, kaj povas kompari siajn rezultojn. La 31-an de januaro oni anoncis, ke la ludo estis ac\u0302etita de la usona gazeto New York Times por \u201csepcifera sumo\u201d, do pli ol miliono da dolaroj. La ludo \u201cprovizore\u201d restos senpaga."}, {"text_idx": "#000006", "text": "Kvankam la originala ludo estas anglalingva, rapide aperis tradukoj en dekoj da lingvoj, inkluzive de Esperanto. Libera Folio parolis kun Enric Pineda, la kreinto de Wordleo, pri la esperantlingva versio de la ludo."}, {"text_idx": "#000008", "text": "Ludantoj ofte afis\u0302as siajn rezultojn en sociaj retejoj"}, {"text_idx": "#000011", "text": "\u2013 Verdire, mia originala celo estis provi min mem, esplori la eblon adapti la originalan ludon al alia lingvo. Mi vidis ke la originala ludo estis adaptita de kataluna programisto al la kataluna lingvo, do mi diris al mi: \u201ceble tio estas pli facila ol mi kredas\u201d. Poste, mi vidis ke la ludo krome povus diskonigi la lingvon inter la uzantoj de la diversaj versioj de la ludo kiuj ekzistas, kaj ankau\u0306 instigi la uzantojn de sociaj retoj en Esperanto kunhavigi siajn sukcesojn."}, {"text_idx": "#000012", "text": "\u2013 Adapti la originalan ludon ne malfacilis, sed la elektado de la listo de vortoj estis tre malfacila kaj laciga."}, {"text_idx": "#000013", "text": "Kiom da homoj jam ludis la ludon?"}, {"text_idx": "#000014", "text": "\u2013 Bedau\u0306rinde la ludo ne enhavas tiun c\u0302i ciferon, sed ni vidis ke pli malpli cent homoj vizitis la ludon jam dum la unuaj du horoj de g\u0302ia ekzisto."}, {"text_idx": "#000015", "text": "Kiuj estas la diferencoj inter Wordleo kaj la alia esperantlingva versio Vortjo.net?"}, {"text_idx": "#000016", "text": "\u2013 Escepte de la nomo au\u0306 la grafika fasado, la diferencoj ne estas multaj. Eble la koloroj kaj la interna funkciado de Wordleo similas pli al la originala ludo."}, {"text_idx": "#000017", "text": "C\u0302u vi havas iujn estontajn planojn por Wordleo au\u0306 aliaj ludoj?"}, {"text_idx": "#000018", "text": "\u2013 Nia plej proksima plano estas g\u0302ui la renomon, kiun la ludo atingis. Ni ankau\u0306 estas laborantaj pri okcitana versio de la ludo, kune kun la okcitana j\u0302urnalo \u201cEl jornalet\u201d, do en la venontaj semajnoj alia versio de la ludo estos ludebla."}, {"text_idx": "#000019", "text": "Ne tuj klaras, c\u0302u la decido de New York Times ac\u0302eti la originalan ludon iel tus\u0302os la alilingvajn kopiojn. Pli frue pos\u0302telefonaj apoj kiuj kopias la ludon estis forigitaj el la apobutiko de Apple \u2013 Wordle ne havas oficialan apon."}, {"text_idx": "#000020", "text": "Krom la grafika aspekto, la du esperantlingvaj versioj de Wordle s\u0302ajnas havi iom malsamajn vortlistojn. Wordleo akceptas nur bazajn formojn de vortoj, sed en Vortjo funkcias ankau\u0306 vortoj kun aliaj finaj\u0302oj."}]